b'\n_START_ARTICLE_\nErasmus-programmet\n_START_PARAGRAPH_\nErasmus-programmet er et utvekslingsprogram for studenter innen EU-omr\xc3\xa5det og E\xc3\x98S-omr\xc3\xa5det. Programmet ble etablert i 1987. Det har som m\xc3\xa5lsetting \xc3\xa5 st\xc3\xb8tte oppbygging av h\xc3\xb8yere utdanning og gj\xc3\xb8re Europa til et attraktivt omr\xc3\xa5de for h\xc3\xb8yere utdanning. Studenter kan f\xc3\xa5 st\xc3\xb8tte til \xc3\xa5 studere i en annet land enn hjemlandet, bidraget til norske studenter har de siste \xc3\xa5rene v\xc3\xa6rt p\xc3\xa5 1\xc2\xa0500 kroner pr. m\xc3\xa5ned pluss utenlandsst\xc3\xb8tte i Statens l\xc3\xa5nekasse for utdanning.\n_START_SECTION_\nDeltakelse\n_START_PARAGRAPH_\nI studie\xc3\xa5ret 2006/2007 var det 160\xc2\xa0000 studenter og 26\xc2\xa0000 l\xc3\xa6rere som deltok i programmet, og bevilgningene var 450 millioner euro. Dette \xc3\xa5ret kom om lag 2\xc2\xa0500 utenlandske studenter til Norge, og ca. 1\xc2\xa0250 norske studenter deltok i Erasmus-programmet, noe som var en nedgang fra tidligere \xc3\xa5r, da det gjerne var 1\xc2\xa0500 norske studenter som tilbrakte et semester i et annet europeisk land. Det er ikke bare den norske deltakelsen som har g\xc3\xa5tt ned, ogs\xc3\xa5 Spania, Irland, Malta, Kypros, Danmark, Finland og Island har hatt f\xc3\xa6rre studenter de siste \xc3\xa5rene, mens Tyskland, Nederland og Sverige har hatt stagnasjon i deltakelsen. Det er imidlertid \xc3\xb8kt deltakelse fra land i tidligere \xc3\x98st-Europa, s\xc3\xa5 det totale antallet holder seg. Tyskland sender flest deltakere p\xc3\xa5 Erasmus-programmet, hele 24\xc2\xa0000 studenter deltar \xc3\xa5rlig, mens Spania mottar flest, over 27\xc2\xa0000._NEWLINE_Man m\xc3\xa5 ha ett \xc3\xa5rs studiebakgrunn for \xc3\xa5 kunne s\xc3\xb8ke p\xc3\xa5 et Erasmusopphold. Ogs\xc3\xa5 l\xc3\xa6rere ved institusjoner innen h\xc3\xb8yere utdanning kan delta i opplegget.\n_START_SECTION_\nNavnet\n_START_PARAGRAPH_\nProgrammet er oppkalt etter Erasmus fra Rotterdam, en l\xc3\xa6rd humanist p\xc3\xa5 1500-tallet.  Samtidig er ERASMUS et backronym fra EuRopean community Action Scheme for the Mobility of University Students.'